b'\n_START_ARTICLE_\nKaksoislaskutus\n_START_PARAGRAPH_\nKaksoislaskutus tarkoittaa sit\xc3\xa4, ett\xc3\xa4 valekaupalla alennetaan tullattavan tavaran tullausarvoa. Tavara ostetaan vapaasti varastossa myyj\xc3\xa4maassa ja myyd\xc3\xa4\xc3\xa4n kuormaamisen j\xc3\xa4lkeen matkalla rajalle veroparatiisissa olevalle yhti\xc3\xb6lle tappiolla._NEWLINE_N\xc3\xa4in saadaan alempi tullausarvo, mill\xc3\xa4 s\xc3\xa4\xc3\xa4stet\xc3\xa4\xc3\xa4n valmisteveroa, tullia sek\xc3\xa4 my\xc3\xb6s t\xc3\xa4m\xc3\xa4n perusteella m\xc3\xa4\xc3\xa4r\xc3\xa4ytyv\xc3\xa4\xc3\xa4 arvonlis\xc3\xa4veroa tuontimaassa. Tappiolla peiteyritykselle halvemmalla myyneen yrityksen jatkuvat tappiot katetaan myynti- ja ostomaan ohittavilla rahansiirroilla._NEWLINE_Kaksoislaskutuksessa tullimaksuja kierret\xc3\xa4\xc3\xa4n muuttamalla tavaran arvo laskussa ennen Ven\xc3\xa4j\xc3\xa4n rajaa. Ven\xc3\xa4j\xc3\xa4n lain mukaan se on rikollista. EU ei ole menett\xc3\xa4v\xc3\xa4 puoli. Kaksoislaskutuksessa Suomeen perustettu ven\xc3\xa4l\xc3\xa4isyhti\xc3\xb6 ostaa EU-maasta tavaraa. Lasku maksetaan veroparatiisissa. Tavarat jaetaan eri varastoihin uusilla laskuilla, jotka n\xc3\xa4ytet\xc3\xa4\xc3\xa4n Ven\xc3\xa4j\xc3\xa4n tullille. Mukaan liitet\xc3\xa4\xc3\xa4n halvempaa tavaraa.\n_START_SECTION_\nKaksoislaskutus ja id\xc3\xa4nkauppa\n_START_PARAGRAPH_\nVen\xc3\xa4j\xc3\xa4lle maahantuodun tavaran arvo on tilastollisesti alhaisempi kuin sinne viedyn tavaran arvo kaksoislaskutuksesta johtuen. Suomen Pankin Ven\xc3\xa4j\xc3\xa4n-tutkija Simon-Erik Ollus arvioi Talousel\xc3\xa4m\xc3\xa4n artikkelissa tammikuussa 2007, ett\xc3\xa4 Suomen ja EU-maiden it\xc3\xa4viennist\xc3\xa4 kolmasosa kaksoislaskutetaan. "Virallisissa tullitilastoissa Ven\xc3\xa4j\xc3\xa4n ja Suomen tilastojen ero viennin arvosta rev\xc3\xa4hti vuonna 2005 l\xc3\xa4hes 60 prosenttiin. Vilunkipelin osuus siit\xc3\xa4 on kuitenkin vain kolmannes. Esimerkiksi kun tuote tuodaan vaikka Saksan kautta Suomeen ja vied\xc3\xa4\xc3\xa4n t\xc3\xa4\xc3\xa4lt\xc3\xa4 edelleen Ven\xc3\xa4j\xc3\xa4lle, kirjaa Suomen tulli sen tuonniksi Suomeen ja vienniksi Ven\xc3\xa4j\xc3\xa4lle. Ven\xc3\xa4j\xc3\xa4n tullille t\xc3\xa4m\xc3\xa4 on kuitenkin pelk\xc3\xa4st\xc3\xa4\xc3\xa4n tuontia Saksasta."\n_START_SECTION_\nKaksoislaskutuksen est\xc3\xa4minen\n_START_PARAGRAPH_\nAsiaan pyrit\xc3\xa4\xc3\xa4n puuttumaan tarkkailemalla tilannetta puolivuosittain tullihallintojen kesken ja kehitt\xc3\xa4m\xc3\xa4ll\xc3\xa4 tarkastusta. Edelleen kaksoislaskutusta voidaan yritt\xc3\xa4\xc3\xa4 v\xc3\xa4hent\xc3\xa4\xc3\xa4 s\xc3\xa4hk\xc3\xb6isell\xc3\xa4 tullauksella. K\xc3\xa4yt\xc3\xa4nn\xc3\xb6ss\xc3\xa4 s\xc3\xa4hk\xc3\xb6inen tullaus tarkoittaa sit\xc3\xa4, ett\xc3\xa4 ilmoitus tavarasta kulkee suojatussa it-j\xc3\xa4rjestelm\xc3\xa4ss\xc3\xa4. S\xc3\xa4hk\xc3\xb6iseen tullausj\xc3\xa4rjestelm\xc3\xa4\xc3\xa4n on rikollisten ja erilaisten muiden toimijoiden paljon vaikeampi soluttautua kuin perinteiseen tullaukseen. N\xc3\xa4in tavaran arvo ei matkalla p\xc3\xa4\xc3\xa4se muuttumaan._NEWLINE_Ven\xc3\xa4j\xc3\xa4 ei ole ollut valmis siirtym\xc3\xa4\xc3\xa4n s\xc3\xa4hk\xc3\xb6iseen tullaukseen, joka lopettaisi v\xc3\xa4list\xc3\xa4 vedot. Suomalaisyritysten mukaan rehellisesti toimivat eiv\xc3\xa4t p\xc3\xa4rj\xc3\xa4\xc3\xa4 hintakilpailussa kaksoislaskuttajan kanssa.'